Partit Occitan - Wikipèdia

# Partit Occitan

### Un article de Wikipèdia, l'enciclopèdia liura.

Lo Partit Occitan (POC, PÒC) [ˈpɔk] es un partit occitanista d'esquèrra.

## [Modificar] Originas

Lo Partit Occitan espeliguèt a Tolosa en 1987. Foguèt la resulta del recampament de militants politics isolats; dels candidats que se presentèron a las eleccions regionalas de 1986 (lista "Union Occitana" dins Tarn, lista "Per las regionalas, los Regionalistas" dins Nauta Garona, etc...); e de la fusion de mantunes movements occitanistas (Volèm Viure Al País, País Nòstre...). Aquela union dels tres elements foguèt possibla sus la basa de la Carta del partit.

## [Modificar] Objectius

Lo Partit Occitan vòu :

- Enançar un movement politic occitanista credible, independent de tot autre partit e luchant per la reconeissença e l'autonomia d'Occitània.
- Desalienar e conscientisar lo pòble occitan.
- Far emergir la question occitana dins lo domeni politic.

## [Modificar] Preséncia electorala

Desempuèi 1987, lo Partit Occitan a pas arrestat de presentar candidats a las eleccions municipalas, cantonalas, regionalas, legislativas e europèas. Baileja quauques comunas ruralas gràcias a sos cònses e mai a d'elegits dins mantunes municipis.

## [Modificar] Accion politica

Lo Partit Occitan es present en Occitània dins las luchas economicas o d'amainatjament del territòri. Sos militants intervenon dins la batèsta per l'emplec, contra la toristificacion a l'excès, contra lo nuclear, per la salvagarda del patrimòni natural... Sos militants son tanben actius dins las accions d'aparament e de promocion de la lenga et de l'identitat occitanas.

## [Modificar] Aliganças politicas

Lo Partit Occitan es afiliat a la federacion "Regions e Pòbles Solidaris" que recampa divèrsas organizacions politicas dels pòbles e regions de França. Es atanben sòci d'un recampament d'organizacions nacionalistas e regionalistas de divèrses Estats d'Euròpa : l'Aligança Liura Europèa. Aqueste partit compta un certan nombre de deputats al Parlament d'Estrasborg. Lo Partit Occitan a tanben una aligança privilegiada amb lo partit ecologista francés e europèu Los Verds.

## [Modificar] Organizacion

Los comitats locals o despartimentals son ramosats en federacions regionalas. Lo Conselh Nacional del Partit amassa los delegats representants dels comitats locals e de las federacions regionalas (es lo parlament del partit). Lo Burèu Nacional es elegit cada dos ans pel Congrès del partit (es l'executiu del partit). Lo Congrès es dubèrt a totes los sòcis del partit. Lo Partit Occitan possedís tanben un jornal que se ditz "Occitània". Aqueste pareis cada dos meses.

Partit Occitan

Recuperat(ada) de "http://oc.wikipedia.org../../../p/a/r/Partit_Occitan_fc5b.html"

Categorias de la pagina: Movements politics | Partit politic occitan

##### Views

- Article
- Discussion
- Version actuala

##### Recercar

##### Autras lengas

- Català
- Deutsch
- English
- Español
- Français